El departament de Sanitat obri el termini per presentar projectes pel benestar animal que puguen ser subvencionats
27 de setembre 2017

![](/media/qp1h2uog/38-20170927_115403.jpg)  
  

L'Ajuntament de Sagunt ha obert hui el termini de la convocatòria anual de subvencions en concurrència competitiva en concepte de benestar animal, destinades a aquelles associacions sense ànim de lucre, inscrites en el registre municipal d'entitats de l'Ajuntament i que vetlen per la cura i protecció dels animals de companyia i domèstics.

L'import de les subvencions es determinarà en funció del pressupost del projecte acceptat i la valoració obtinguda, tal com impera en la concurrència competitiva. Es concedirà un import màxim 2.000 euros per a cada projecte presentat, i no se subvencionaran els projectes la quantitat resultant dels quals siga inferior a 600 euros.

El termini de presentació de sol·licituds és de vint dies naturals a partir de l'endemà al dia de la publicació de l'extracte en el Butlletí Oficial de la Província de València, de tal manera que la data d'obertura de lliurament comença hui 27 de setembre i finalitza el 16 d'octubre.

Tota la informació de la convocatòria es pot consultar en la seu electrònica a través del següent enllaç:

[https://sede.sagunto.es/es-es/paginas/subvenciones.aspx](https://sede.sagunto.es/es-es/paginas/subvenciones.aspx)

La regidora de Sanitat, María Giménez, ha declarat que **“la societat avança, canvia, així com també les sensibilitats i consciències i entre totes i tots hem de dotar-nos de reglaments que s'adapten al sentir majoritari de la ciutadania. En matèries de drets animals la majoria de reglamentacions estan obsoletes i no responen a l'actualitat, per la qual cosa estem treballant per posar-les al dia”**.

Giménez ha recalcat que **“tampoc a Sagunt existien unes Ordenances Municipals, que han sigut creades des del no-res per a tal fi i que arreplegaren les bases per fomentar el Benestar Animal amb les associacions animalistes del municipi que de forma altruista treballen dur per protegir i cuidar a estes criatures peludes. Per tant, i de la mà dels seus corresponents projectes, arribaran estes ajudes des del Departament de Sanitat, que contribuiran a donar suport, protecció, afecte i cura als nostres animals més propers”**.

Els/les beneficiaris/es d'esta subvenció hauran de lliurar en els terminis corresponents els seus projectes relatius a activitats i accions de foment del benestar animal.  

*   [](http://www.facebook.com/sharer.php?u=https://aytosagunto.es/va/actualitat/el-departament-de-sanitat-obri-el-termini-per-presentar-projectes-pel-benestar-animal-que-puguen-ser-subvencionats/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-sanitat-obri-el-termini-per-presentar-projectes-pel-benestar-animal-que-puguen-ser-subvencionats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-sanitat-obri-el-termini-per-presentar-projectes-pel-benestar-animal-que-puguen-ser-subvencionats/ "Linked In")
*   [](mailto:?body=https://aytosagunto.es/va/actualitat/el-departament-de-sanitat-obri-el-termini-per-presentar-projectes-pel-benestar-animal-que-puguen-ser-subvencionats/)